CELEX: 32021R0473
Language: ro
Date: 2020-12-18 00:00:00
Title: Regulamentul delegat (UE) 2021/473 al Comisiei din 18 decembrie 2020 de completare a Regulamentului (UE) 2019/1238 al Parlamentului European și al Consiliului în ceea ce privește standardele tehnice de reglementare care precizează cerințele aplicabile documentelor informative, costurilor și comisioanelor incluse în plafonul costurilor, precum și tehnicilor de diminuare a riscurilor pentru produsul paneuropean de pensii personale (Text cu relevanță pentru SEE)

22.3.2021   
               
               
                  RO
               
               
                  Jurnalul Oficial al Uniunii Europene
               
               
                  L 99/1
               
            
         REGULAMENTUL DELEGAT (UE) 2021/473 AL COMISIEI
         din 18 decembrie 2020
         de completare a Regulamentului (UE) 2019/1238 al Parlamentului European și al Consiliului în ceea ce privește standardele tehnice de reglementare care precizează cerințele aplicabile documentelor informative, costurilor și comisioanelor incluse în plafonul costurilor, precum și tehnicilor de diminuare a riscurilor pentru produsul paneuropean de pensii personale
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2019/1238 al Parlamentului European și al Consiliului din 20 iunie 2019 privind un produs paneuropean de pensii personale (PEPP) (1), în special articolul 28 alineatul (5) al patrulea paragraf, articolul 30 alineatul (2) al treilea paragraf, articolul 33 alineatul (3) al treilea paragraf, articolul 36 alineatul (2) al doilea paragraf, articolul 37 alineatul (2) al treilea paragraf, articolul 45 alineatul (3) al treilea paragraf și articolul 46 alineatul (3) al treilea paragraf,
         întrucât:
         
                     (1)
                  
                  
                     Regulamentul (UE) 2019/1238 prevede norme uniforme privind înregistrarea, crearea, distribuția și supravegherea produselor de pensii personale care sunt distribuite în Uniune sub denumirea de „produs paneuropean de pensii personale” (PEPP).
                  
               
                     (2)
                  
                  
                     Documentele informative referitoare la PEPP sunt componente esențiale ale cadrului PEPP. Prin aceste documente se pun la dispoziția consumatorilor informații relevante într-un mod care facilitează înțelegerea și compararea PEPP și a diferitelor opțiuni de investiții.
                  
               
                     (3)
                  
                  
                     Pentru a putea compara PEPP cu produsele de investiții individuale structurate și bazate pe asigurări (PRIIP), cerințele privind informațiile, dacă este cazul și dacă este relevant, ar trebui să fie aliniate la Regulamentul delegat (UE) 2017/653 al Comisiei (2) în ceea ce privește documentul cu informații esențiale referitoare la PRIIP. În câteva domenii, este necesar ca cerințele să fie adaptate la un produs de economisire pentru pensie pe termen lung, care poate fi păstrat pe întreaga durată a carierei și a vieții unei persoane, punându-se accentul în special pe riscurile specifice pensiilor, cum ar fi inflația și riscurile legate de menținerea contribuțiilor.
                  
               
                     (4)
                  
                  
                     Având în vedere faptul că distribuția online este o caracteristică importantă a PEPP, este deosebit de important ca consumatorii să poată accesa, înțelege și utiliza cu ușurință informațiile prezentate într-un mediu digital. Prin urmare, structura documentelor informative ar trebui să fie dezvoltată în continuare pentru a prezenta informațiile într-un mod eficient și transparent atunci când documentele sunt puse la dispoziție cu ajutorul mijloacelor digitale, cum ar fi site-uri, aplicații mobile, materiale audio sau video. Structura documentelor ar trebui să faciliteze furnizarea de informații prin mijloace digitale într-un mod interesant și ușor de înțeles. Stratificarea informațiilor ar trebui să asigure un nivel suficient de flexibilitate în ceea ce privește adaptarea modului de prezentare la diferite tipuri de mijloace digitale și la mediul digital în evoluție.
                  
               
                     (5)
                  
                  
                     Pentru a pune la dispoziția consumatorilor informații-cheie referitoare la PEPP care pot fi citite și înțelese cu ușurință și pentru a permite efectuarea de comparații între PEPP, este necesar un grad ridicat de standardizare. Prin urmare, este necesar să se stabilească modele obligatorii pentru documentele informative. Pentru a facilita înțelegerea de către consumatori a PEPP ca un produs de economii pentru pensie pe termen lung, cerințele de informare ar trebui să fie adaptate la obiectivul de pensii al PEPP, să furnizeze într-un mod clar și interesant informații utile pentru luarea deciziilor pentru potențialul participant la PEPP și, în același timp, să permită utilizarea mijloacelor digitale de distribuție a informațiilor de către furnizorul de PEPP.
                  
               
                     (6)
                  
                  
                     Clasificarea profilurilor de risc și de randament și „indicatorul sintetic al riscurilor” ale PEPP ar trebui să fie în concordanță cu riscurile specifice pensiei identificate și cu obiectivul de a obține un venit din pensii adecvat și stabil. Structura indicatorului sintetic al riscurilor ar trebui să prevadă o clasificare în funcție de risc coerentă și comparabilă și ar trebui să fie completată cu informații suplimentare, obținute în mod consecvent, pentru a face distincție între, pe de o parte, strategiile de investiții și tehnicile de diminuare a riscurilor „superioare” și, pe de altă parte, strategiile de investiții și tehnicile de diminuare a riscurilor „inferioare”, astfel încât consumatorii să dispună de informații relevante din care să reiasă dacă o opțiune de investiții mai riscantă oferă într-adevăr potențialul unor randamente relativ mai mari.
                  
               
                     (7)
                  
                  
                     Proiecțiile viitoarelor venituri din pensii sunt importante pentru înțelegerea PEPP de către consumatori și pentru adecvarea PEPP la obiectivele de pensionare individuale. Prin urmare, documentul cu informații-cheie privind PEPP ar trebui să afișeze rezultatele pensiei obținute în urma ajustării la inflație ale participanților la PEPP generici, cu perioade de acumulare și cu contribuții standardizate definite.
                  
               
                     (8)
                  
                  
                     Indicatorii-cheie pentru riscuri și costuri ar trebui să fie concepuți astfel încât să poată să fie aplicați în mod coerent și consecvent diferitelor opțiuni potențiale de investiții în PEPP. Costurile ar trebui prezentate ca sume bănești, concrete și ar trebui să asigure comparabilitatea cu nivelul plafonat al costurilor și comisioanelor aferente PEPP de bază.
                  
               
                     (9)
                  
                  
                     Este necesar un model pentru documentul cu informații-cheie privind PEPP. Modelul respectiv ar trebui să poată să fie ușor de înțeles și să pună accentul pe informațiile care sunt utile pentru consumatori atunci când aceștia iau decizii cu privire la participarea la un PEPP și să reducă eventualele predilecții comportamentale potențiale.
                  
               
                     (10)
                  
                  
                     În conformitate cu articolul 26 alineatul (2) din Regulamentul (UE) 2019/1238, furnizorii de PEPP trebuie să se asigure că documentele cu informații-cheie privind PEPP sunt exacte, corecte, clare și neechivoce, în orice moment, astfel încât potențialul participant la PEPP să se poată baza pe informațiile standardizate cuprinse în document atunci când decide cu privire la economiile pe termen lung pentru pensie. Prin urmare, ar trebui stabilite norme care să asigure reexaminarea regulată și adecvată a documentului cu informații-cheie privind PEPP și, eventual, revizuirea în timp util a documentului cu informații-cheie privind PEPP.
                  
               
                     (11)
                  
                  
                     Luarea unei decizii cu privire la economiile pe termen lung pentru pensie constituie o provocare, deoarece nevoile viitoare în materie de pensii nu pot fi pe deplin cunoscute, putând apărea schimbări în situația personală și pe planul carierei. Prin urmare, chiar dacă documentul cu informații-cheie privind PEPP este conceput pentru a oferi informații utile pentru luarea unei decizii privind participarea la un PEPP în mod inteligibil și fiabil, potențialii participanți la PEPP ar trebui să dispună de suficient timp – ținând seama de nevoile, experiența și cunoștințele lor – pentru a înțelege și a analiza informațiile relevante înainte de a se decide dacă vor participa la un anumit PEPP.
                  
               
                     (12)
                  
                  
                     Informarea privind drepturile de pensie obținute din PEPP ar trebui să fie prezentată într-un mod care să le permită participanților la PEPP să urmărească și să monitorizeze cu ușurință evoluția propriilor fonduri economisite prin intermediul PEPP. Deși informarea privind drepturile de pensie obținute din PEPP este, prin natura sa, personalizată, aceasta ar trebui să fie consecventă cu informațiile precontractuale și ar trebui să permită efectuarea în mod constant de comparații între PEPP, pentru a permite participanților la PEPP să ia decizii în cunoștință de cauză cu privire la modificarea opțiunii de investiții, schimbarea furnizorului de PEPP sau adaptarea nivelurilor de contribuție pentru a atinge obiectivul de pensie al participantului la PEPP.
                  
               
                     (13)
                  
                  
                     Pentru a asigura eficiența din punctul de vedere al costurilor a PEPP de bază, este necesar să se asigure că toate costurile și comisioanele sunt incluse în plafonul costurilor, cu excepția cazului în care este necesar să se asigure faptul că PEPP de bază care oferă caracteristica suplimentară a produsului de garantare a capitalului nu este dezavantajat în comparație cu PEPP de bază care nu oferă această caracteristică a produsului, astfel încât să se asigure condiții de concurență echitabile.
                  
               
                     (14)
                  
                  
                     Tehnicile de diminuare a riscului ale PEPP sunt esențiale pentru a promova strategii de investiții adecvate prin care se pot obține rezultate mai bune în ceea ce privește pensia. În acest scop, sunt necesare criterii clare și aplicabile care să permită evaluarea eficacității tehnicii alese de diminuare a riscurilor în mod consecvent. Criteriile respective ar trebui, prin urmare, să se aplice celor trei tipuri principale de tehnici de diminuare a riscurilor aferente adaptării la ciclul de viață, creării de rezerve și stabilirii de garanții și ar trebui să țină seama de particularitățile respectivelor tipuri de tehnici. Criteriile respective ar trebui să se aplice, de asemenea, oricărei tehnici noi și inovatoare de diminuare a riscurilor pentru a încuraja obținerea unor rezultate mai bune în privința pensiilor prin intermediul inovării.
                  
               
                     (15)
                  
                  
                     Date fiind natura și obiectivul privind veniturile din pensii pe termen lung ale PEPP, este necesar să se recurgă la modelarea stocastică, care este un instrument de estimare a probabilității diferitelor rezultate în diferite condiții, astfel încât viitoarele beneficii bazate pe PEPP să poată fi proiectate într-un mod rezonabil. Prin urmare, este necesar să se asigure utilizarea modelării stocastice atunci când se evaluează profilul de risc și performanța potențială a strategiilor de investiții oferite de furnizorii de PEPP, reproducând gama de posibile rezultate privind beneficiile bazate pe PEPP care ar putea fi observate în viața reală ca urmare a incertitudinilor legate de randamentul activelor și de nivelul contribuțiilor. Modelarea stocastică ar trebui să se utilizeze, de asemenea, atunci când se stabilesc nivelurile adecvate de ambiție în ceea ce privește riscurile, atunci când se definesc scenariile de performanță pentru documentul cu informații-cheie privind PEPP și proiecțiile privind pensia pentru informarea privind drepturile de pensie obținute din PEPP, precum și atunci când se pune în aplicare metodologia pentru indicatorul sintetic al riscurilor în mod eficace. În acest scop, este oportun să se stabilească anumite referințe pentru modelarea stocastică care va fi utilizată de furnizorul de PEPP. Furnizorul de PEPP ar trebui să aibă posibilitatea de a adapta modelarea stocastică pentru a atinge obiectivul necesar și de a integra modelele elaborate de furnizorii de PEPP pentru alte produse similare.
                  
               
                     (16)
                  
                  
                     Dispozițiile prezentului regulament sunt strâns corelate. Aceste dispoziții se referă la cerințele privind documentele informative, la costurile și comisioanele aferente PEPP de bază, precum și la tehnicile de diminuare a riscurilor. Având în vedere legăturile strânse dintre dispozițiile prezentului regulament și pentru a consolida coerența dintre diferitele domenii de reglementare vizate de prezentul regulament, este oportun să se specifice mai în detaliu normele din aceste domenii într-o manieră cuprinzătoare și globală. Acest lucru este necesar pentru a asigura un nivel ridicat de coerență între normele privind caracteristicile produselor de înaltă calitate și normele privind comunicarea eficientă a respectivelor caracteristici consumatorilor. Normele privind caracteristicile specifice produsului aferente PEPP sunt necesare pentru realizarea unei evaluări globale a echilibrului între riscuri și randamente pentru participanții la PEPP, asigurând în același timp rezultate mai bune în materie de pensii prin inovare și eficiență din punctul de vedere al costurilor prin digitalizare. Este important să se comunice aceste abordări inovatoare consumatorilor într-un mod coerent și comparabil. Pentru a asigura coerența între dispoziții, acestea ar trebui incluse într-un singur regulament.
                  
               
                     (17)
                  
                  
                     Prezentul regulament se bazează pe proiectele de standarde tehnice de reglementare transmise Comisiei de Autoritatea Europeană de Asigurări și Pensii Ocupaționale (EIOPA).
                  
               
                     (18)
                  
                  
                     EIOPA a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat opinia Grupului părților interesate din domeniul asigurărilor și reasigurărilor și a Grupului părților interesate din domeniul pensiilor ocupaționale, instituite în conformitate cu articolul 37 din Regulamentul (UE) nr. 1094/2010 al Parlamentului European și al Consiliului (3),
                  
               ADOPTĂ PREZENTUL REGULAMENT:
         CAPITOLUL I
         
            DOCUMENTE INFORMATIVE ÎN FORMAT ELECTRONIC
         
         
            Articolul 1
            Prezentarea documentelor informative într-un mediu online
            În cazul în care conținutul documentului cu informații-cheie privind produsul paneuropean de pensii personale (PEPP) sau al informării privind drepturile de pensie obținute din PEPP se prezintă pe un suport durabil, altul decât hârtia, modul de prezentare al acestor documente informative trebuie să respecte următoarele cerințe:
            
                        (a)
                     
                     
                        informațiile trebuie prezentate într-un mod care este adaptat la dispozitivul utilizat de participantul la PEPP pentru accesarea documentului cu informații-cheie privind PEPP sau a informării privind drepturile de pensie obținute din PEPP;
                     
                  
                        (b)
                     
                     
                        în cazul în care dimensiunea componentelor din formatul de prezentare se modifică, trebuie să se păstreze structura, rubricile și secvența formatului de prezentare standardizat, precum și vizibilitatea și dimensiunea relative ale diferitelor elemente;
                     
                  
                        (c)
                     
                     
                        fontul și dimensiunea fontului trebuie să fie de așa natură încât informațiile să fie perceptibile, inteligibile și prezentate într-un format lizibil;
                     
                  
                        (d)
                     
                     
                        dacă se utilizează materiale audio sau video, trebuie să se utilizeze o viteză de exprimare și un volum al sunetului care, în condiții normale de atenție, ar permite ca informațiile să fie perceptibile, inteligibile și prezentate într-un format clar audibil;
                     
                  
                        (e)
                     
                     
                        informațiile prezentate trebuie să fie identice cu informațiile incluse în versiunea pe suport de hârtie a documentului cu informații-cheie privind PEPP sau, respectiv, a informării privind drepturile de pensie obținute din PEPP.
                     
                  
         
            Articolul 2
            Stratificarea informațiilor
            Stratificarea informațiilor în documentul cu informații-cheie privind PEPP sau, respectiv, în informarea privind drepturile de pensie obținute din PEPP în conformitate cu articolul 28 alineatul (3), articolul 35 alineatele (1) și (2), articolul 36 alineatul (1) și articolul 37 alineatul (1) din Regulamentul (UE) 2019/1238 trebuie să aibă o structură care să nu distragă atenția clientului de la conținutul documentului sau să ascundă orice informații-cheie. În cazul stratificării informațiilor, trebuie să fie posibil să se imprime informarea privind drepturile de pensie obținute din PEPP ca un document unic.
         
         CAPITOLUL II
         
            CONȚINUTUL ȘI PREZENTAREA DOCUMENTULUI CU INFORMAȚII-CHEIE PRIVIND PEPP
         
         
            Articolul 3
            Secțiunea intitulată „În ce constă acest produs?”
            
               (1)   Informațiile care descriu obiectivele privind pensia pe termen lung ale PEPP și mijloacele pentru atingerea acestor obiective din secțiunea intitulată „În ce constă acest produs?” din documentul cu informații-cheie privind PEPP trebuie să fie sintetizate într-un mod succint, clar și ușor de înțeles. Informațiile respective trebuie să identifice principalii factori de care depind randamentul investițiilor și rezultatele în ceea ce privește pensia, activele-suport ale investiției sau valorile de referință și modul în care se stabilește randamentul, precum și impactul nivelurilor contribuțiilor și perioada de economisire preconizată până la pensionare. Trebuie să se explice principiile tehnicilor de diminuare a riscurilor aplicate, în special alocarea în cadrul unui portofoliu a randamentelor pentru fiecare contract privind PEPP. Trebuie să se facă referință, de asemenea, la tipul de furnizor de PEPP și la caracteristicile specifice aferente contractului privind PEPP.
            
            
               (2)   Descrierea tipului de participant la PEPP căruia PEPP îi este destinat spre a fi comercializat din secțiunea intitulată „În ce constă acest produs?” a documentului cu informații-cheie privind PEPP trebuie să includă informații cu privire la participanții-țintă la PEPP identificați de către furnizorul de PEPP. Determinarea tipului de participant la PEPP căruia PEPP îi este destinat trebuie să aibă la bază capacitatea participanților la PEPP de a suporta pierderi din investiții și preferințele lor în materie de orizont al investiției, cunoștințele lor teoretice și experiența anterioară cu PEPP și piețele financiare în general, precum și nevoile, caracteristicile și obiectivele potențialilor participanți la PEPP.
            
            
               (3)   Detaliile referitoare la drepturile la pensie dobândite din PEPP, din secțiunea intitulată „În ce constă acest produs?” a documentului cu informații-cheie privind PEPP trebuie să includă în cadrul unui rezumat general principalele caracteristici ale contractului privind PEPP. Detaliile respective trebuie să includă, în special, următoarele:
               
                           (a)
                        
                        
                           formele posibile de plată, astfel cum sunt menționate la articolul 58 alineatul (1) din Regulamentul (UE) 2019/1238, și dreptul de a modifica forma plăților, astfel cum se menționează la articolul 59 alineatul (1) din regulamentul respectiv;
                        
                     
                           (b)
                        
                        
                           specificarea fiecărui drept la pensie dobândit din PEPP inclus, alături de o explicație din care să reiasă că valoarea drepturilor respective este prezentată în secțiunea „Care sunt riscurile și ce aș putea obține în schimb?”.
                        
                     
            
               (4)   În cazul în care contractul privind PEPP acoperă un risc biometric, în secțiunea intitulată „În ce constă acest produs?” a documentului cu informații-cheie privind PEPP trebuie să se includă informații privind detaliile acoperirii, inclusiv o listă a riscurilor acoperite și condițiile în care s-ar declanșa acoperirea și prestațiile de asigurare. Prima de risc biometric, astfel cum este descrisă la punctul 54 din anexa VI la Regulamentul (UE) 2017/653, trebuie prezentată ca procent din contribuția anuală sau sub forma impactului primei de risc biometric asupra randamentului investiției la sfârșitul fazei de acumulare, pe baza perioadelor generice de deținere utilizate pentru proiecțiile beneficiilor bazate pe PEPP. În cazul în care prima se plătește sub formă de primă unică, trebuie să se menționeze valoarea investită la partea de detalii. În cazul în care prima se plătește periodic, numărul plăților periodice și estimarea primei medii de risc biometric ca procent din contribuția anuală trebuie să se numere printre informații.
            
            
               (5)   În secțiunea intitulată „În ce constă acest produs?” a documentului cu informații-cheie privind PEPP trebuie să se includă următoarele informații cu privire la serviciul de portabilitate:
               
                           (a)
                        
                        
                           informații din care să rezulte că participanții la PEPP au dreptul, în baza unui cereri a acestora, de a utiliza serviciul de portabilitate menționat la articolul 17 alineatul (1) din Regulamentul (UE) 2019/1238;
                        
                     
                           (b)
                        
                        
                           informații cu privire la subconturile care sunt disponibile imediat;
                        
                     
                           (c)
                        
                        
                           o trimitere la registrul public central al EIOPA menționat la articolul 13 din Regulamentul (UE) 2019/1238, care conține informații legate de condițiile aferente fazei de acumulare și fazei de plată a pensiei a subconturilor naționale stabilite de statele membre;
                        
                     
                           (d)
                        
                        
                           informații privind alegerea prevăzută la articolul 20 alineatul (5) din Regulamentul (UE) 2019/1238, în cazul în care furnizorul de PEPP nu este în măsură să asigure deschiderea unui nou subcont corespunzător noului stat membru de reședință al participantului la PEPP.
                        
                     
            
               (6)   Secțiunea intitulată „În ce constă acest produs?” a documentului cu informații-cheie privind PEPP trebuie să includă informații privind furnizarea serviciului de schimbare a furnizorului și, în special, informațiile despre posibilitățile de schimbare a furnizorului prevăzute la articolul 52 alineatul (3) din Regulamentul (UE) 2019/1238. În cazul în care furnizorul de PEPP, în conformitate cu articolul menționat anterior, oferă participantului la PEPP posibilitatea de a schimba mai frecvent furnizorul de PEPP, frecvența trebuie menționată în documentul cu informații-cheie privind PEPP. Documentul cu informații-cheie privind PEPP trebuie să precizeze dacă opțiunea de schimbare a furnizorului este gratuită. Dacă nu este gratuită, în documentul cu informații-cheie privind PEPP trebuie comunicate costurile aferente.
               Informațiile privind furnizarea serviciului de schimbare a furnizorului trebuie să includă, de asemenea, informații cu privire la dreptul de a primi informații suplimentare în legătură cu serviciul de schimbare a furnizorului, astfel cum se menționează la articolul 56 alineatul (2) din Regulamentul (UE) 2019/1238. Aceste informații trebuie puse la dispoziție pe site-ul furnizorului de PEPP, precum și la cererea participanților la PEPP, în conformitate cu articolul 24 din Regulamentul (UE) 2019/1238.
            
            
               (7)   În secțiunea intitulată „În ce constă acest produs?” a documentului cu informații-cheie privind PEPP trebuie incluse informații cu privire la condițiile de modificare a opțiunii de investiții alese. În special, atunci când este cazul, informații cu privire la eventualele opțiuni de investiții alternative oferite pe care participantul la PEPP le poate alege în conformitate cu articolul 44 din Regulamentul (UE) 2019/1238. În cazul în care furnizorul de PEPP îi permite participantului la PEPP să își modifice opțiunea de investiții aleasă mai frecvent decât cerința minimă, trebuie indicată frecvența cu care se pot efectua modificări și trebuie să se precizeze dacă modificarea este gratuită sau costurile aferente.
            
            
               (8)   Informațiile legate de performanța investițiilor furnizorului de PEPP în ceea ce privește factorii de mediu, sociali și de guvernanță („factori ESG”) din secțiunea intitulată „În ce constă acest produs?” a documentului cu informații-cheie privind PEPP trebuie să includă explicații narative și informații cantitative, dacă este cazul, cu privire la modul în care integrarea factorilor ESG afectează performanța efectivă și estimată a investițiilor furnizorului de PEPP.
            
            
               (9)   Secțiunea intitulată „În ce constă acest produs?” a documentului cu informații-cheie privind PEPP trebuie să includă informații, după caz, din care să reiasă dacă participantul la PEPP dispune de o perioadă de reflecție sau de o perioadă de anulare și informații cu privire la consecințele exercitării acestei opțiuni, inclusiv toate comisioanele și sancțiunile aplicabile dacă se recurge la perioada de reflecție sau la anularea contractului.
            
            
               (10)   Informațiile din secțiunea intitulată „În ce constă acest produs?” a documentului cu informații-cheie privind PEPP trebuie să includă o referință la informațiile privind performanța anterioară a opțiunilor de investiție ale PEPP, astfel cum au fost alocate participanților la PEPP. Informațiile privind performanța anterioară trebuie puse la dispoziție pe site-ul furnizorului de PEPP.
            
            
               (11)   În cazul în care informațiile sunt prezentate într-un format electronic cu stratificarea informațiilor, primul strat trebuie să conțină cel puțin următoarele informații:
               
                           (a)
                        
                        
                           informațiile menționate la alineatele (1), (2) și (3);
                        
                     
                           (b)
                        
                        
                           informații din care să reiasă dacă contractul privind PEPP acoperă riscul biometric;
                        
                     
                           (c)
                        
                        
                           informații cu privire la oricare dintre următoarele:
                           
                                       (i)
                                    
                                    
                                       dacă PEPP de bază oferă o garanție a capitalului sau dacă ia forma unei tehnici de diminuare a riscurilor compatibilă cu obiectivul de a permite participantului la PEPP să își recupereze capitalul;
                                    
                                 
                                       (ii)
                                    
                                    
                                       dacă și în ce măsură orice opțiune de investiții alternative, dacă este cazul, oferă o garanție sau o tehnică de diminuare a riscurilor.
                                    
                                 
                     Alte informații pot fi furnizate în straturile suplimentare de detalii.
            
         
         
            Articolul 4
            Secțiunea intitulată „Care sunt riscurile și ce aș putea obține în schimb?”
            
               (1)   Informațiile privind profilul de risc și de randament al unui PEPP, inclusiv explicațiile narative ale indicatorului sintetic al riscurilor din secțiunea intitulată „Care sunt riscurile și ce aș putea obține în schimb?” a documentului cu informații-cheie privind PEPP trebuie prezentate într-un mod succint, clar și ușor de înțeles. Informațiile trebuie să explice obiectivul și rezultatele indicatorului sintetic al riscurilor, astfel încât să se poată identifica, într-un mod standardizat și comparabil, diferitele profiluri de risc și de randament și trebuie să explice faptul că indicatorul sintetic al riscurilor trebuie considerat un punct de referință atunci când se compară diferitele profiluri de risc și de randament ale PEPP. Furnizorul de PEPP trebuie să precizeze în mod clar că indicatorul sintetic al riscurilor al PEPP este diferit de indicatorul sintetic al riscurilor al produselor care intră sub incidența Regulamentului (UE) nr. 1286/2014 al Parlamentului European și al Consiliului (4) și că nu poate fi comparat cu indicatorul sintetic de risc al respectivelor produse.
               Informațiile trebuie să explice că un profil scăzut de risc și de randament este un indiciu al faptului că cel mai probabil participantul la PEPP va primi o pensie moderată, în timp ce un profil ridicat de risc și de randament este un indiciu al faptului că cel mai probabil participantul la PEPP va primi o pensie relativ mai mare sau mai mică decât profilurile de risc și de randament mai scăzute. Explicațiile narative trebuie să identifice limitările indicatorului sintetic al riscurilor, inclusiv, dacă este cazul, corelațiile dintre, pe de o parte, profilul de risc și de randament și, pe de altă parte, evoluția efectivă a investițiilor, perioada de economisire și eficacitatea tehnicii de diminuare a riscurilor aplicate.
            
            
               (2)   Informațiile solicitate, în conformitate cu articolul 28 alineatul (3) litera (d) punctul (ii) din Regulamentul (UE) 2019/1238, cu privire la pierderea maximă posibilă a capitalului investit din secțiunea intitulată „Care sunt riscurile și ce aș putea obține în schimb?” a documentului cu informații-cheie privind PEPP trebuie completate cu informații privind capitalul acumulat standardizat, determinat prin modelare stocastică în momentul plății pensiei într-un scenariu de criză egal cu percentila a cincea a distribuției.
            
            
               (3)   În secțiunea intitulată „Care sunt riscurile și ce aș putea obține în schimb?” a documentului cu informații-cheie privind PEPP, informațiile privind scenariile de performanță standardizate, și anume scenariul favorabil, scenariul celei mai bune estimări și scenariul nefavorabil, trebuie prezentate în raport cu proiecțiile drepturilor de pensie dobândite din PEPP, pe baza următoarelor elemente:
               
                           (a)
                        
                        
                           proiecțiile trebuie să includă patru participanți la PEPP generici care mai au 40, 30, 20 și 10 ani până la încheierea fazei de acumulare și trebuie să aibă la bază un nivel standardizat al contribuțiilor;
                        
                     
                           (b)
                        
                        
                           scenariul favorabil trebuie să se refere la percentila 85 a distribuției, scenariul celei mai bune estimări la mediană și scenariul nefavorabil la percentila 15 a distribuției;
                        
                     
                           (c)
                        
                        
                           proiecțiile capitalului acumulat la sfârșitul perioadei de acumulare și proiecțiile drepturilor lunare de pensie trebuie ajustate în funcție de inflație;
                        
                     
                           (d)
                        
                        
                           informațiile trebuie să conțină explicații narative, inclusiv valori nominale, ale transpunerii în valorile actuale ca urmare a evoluției puterii de cumpărare de-a lungul timpului.
                        
                     
            
               (4)   Dacă este cazul, informațiile cu privire la condițiile referitoare la randamentul pentru participanții la PEPP sau cu privire la pragurile de performanță încorporate din secțiunea intitulată „În ce constă acest produs?” a documentului cu informații-cheie privind PEPP trebuie să facă trimitere la structura și la mecanismele de alocare ale tehnicilor de diminuare a riscurilor aplicate.
            
            
               (5)   Datele de intrare, ipotezele și metodologiile pentru informațiile menționate la alineatele (1), (2) și (3) trebuie să fie în conformitate cu anexa III.
            
            
               (6)   În cazul în care informațiile sunt prezentate în format electronic cu stratificarea informațiilor, primul strat trebuie să conțină cel puțin indicatorul sintetic al riscurilor și proiecțiile drepturilor de pensie dobândite din PEPP pentru patru participanți la PEPP generici, în timp ce proiecțiile drepturilor nominale pot fi furnizate în straturile suplimentare de detalii. Alte informații pot fi furnizate în straturile suplimentare de detalii.
            
         
         
            Articolul 5
            Secțiunea intitulată „Care sunt costurile?”
            
               (1)   Informațiile din secțiunea intitulată „Care sunt costurile?” a documentului cu informații-cheie privind PEPP trebuie prezentate într-un mod succint, clar și ușor de înțeles. Toate costurile și comisioanele identificate în secțiunea „Care sunt costurile?” trebuie să se refere la costurile suportate efectiv, suportate direct la nivelul furnizorului sau la nivelul unei activități externalizate sau al unui fond de investiții, inclusiv toate costurile generale aferente. Dacă este cazul, costurile și comisioanele percepute potențialului participant la PEPP, înainte de a economisi la PEPP, trebuie prezentate separat drept „costuri inițiale”. Costurile și comisioanele, atât cele unice, cât și cele recurente, trebuie prezentate drept „costuri totale anuale” în termeni monetari și drept procentaj din capitalul acumulat, astfel cum este definit la articolul 2 punctul 24 din Regulamentul (UE) 2019/1238. Efectul compus al costurilor trebuie prezentat pe baza unei contribuții lunare standardizate a participantului la PEPP în termeni monetari, astfel cum se specifică în partea III din anexa III la prezentul regulament.
            
            
               (2)   Secțiunea intitulată „Care sunt costurile?” a documentului cu informații-cheie privind PEPP trebuie să cuprindă următoarele informații:
               
                           (a)
                        
                        
                           informații privind costurile administrative generate de activitățile furnizorului de PEPP atunci când administrează conturile de PEPP, colectează contribuții, furnizează informații membrilor și execută plățile;
                        
                     
                           (b)
                        
                        
                           informații privind următoarele costuri de investiții:
                           
                                       (i)
                                    
                                    
                                       costurile cu custodia activelor, inclusiv comisioanele plătite depozitarului pentru păstrarea activelor în condiții de siguranță și colectarea dividendelor și a veniturilor din dobânzi;
                                    
                                 
                                       (ii)
                                    
                                    
                                       costurile de tranzacționare a portofoliului, inclusiv plățile efective efectuate de furnizorul de PEPP către terți pentru a acoperi costurile suportate în legătură cu achiziționarea sau cedarea oricărui activ din contul de PEPP;
                                    
                                 
                                       (iii)
                                    
                                    
                                       alte costuri legate de gestionarea investițiilor;
                                    
                                 
                     
                           (c)
                        
                        
                           informații cu privire la costurile de distribuție care decurg din comercializarea și vânzarea produsului PEPP, inclusiv costurile și comisioanele aferente consultanței;
                        
                     
                           (d)
                        
                        
                           informații cu privire la costurile garanțiilor percepute participantului la PEPP pentru garanția financiară aferentă rambursării cel puțin a capitalului acumulat în momentul plății pensiei și pentru orice altă garanție financiară prevăzută în contractul privind PEPP.
                        
                     
            
               (3)   În cazul în care un furnizor de PEPP percepe comisioane pentru recuperarea costurilor suportate pentru consultanța inițială în cursul perioadei inițiale a contractului privind PEPP, înainte ca participantul la PEPP să aibă dreptul de a schimba furnizorul de PEPP în conformitate cu articolul 52 alineatul (3) din Regulamentul (UE) 2019/1238, furnizorul de PEPP trebuie să îi informeze pe potențialii participanți la PEPP cu privire la cuantumul total al acestor comisioane, perioada de timp în care se aplică comisioanele și frecvența cu care se aplică comisioanele respective.
            
            
               (4)   În cazul în care informațiile sunt prezentate într-un format electronic cu stratificarea informațiilor, primul strat trebuie să conțină cel puțin următoarele informații:
               
                           (a)
                        
                        
                           informațiile cu privire la costurile totale anuale în termeni monetari, precum și ca procent din capitalul acumulat la sfârșitul anului, astfel cum se specifică la alineatul (1);
                        
                     
                           (b)
                        
                        
                           dacă este cazul, informații privind orice costuri inițiale.
                        
                     Alte informații pot fi furnizate în straturile suplimentare de detalii.
            
         
         
            Articolul 6
            Formatul standard al documentului cu informații-cheie privind PEPP
            Furnizorii de PEPP trebuie să prezinte documentul cu informații-cheie privind PEPP în conformitate cu anexa I. În cazul în care informațiile sunt prezentate în format electronic, prezentarea cu ajutorul modelului stabilit în anexa respectivă poate fi adaptată doar pentru a permite stratificarea informațiilor.
         
         CAPITOLUL III
         
            REEXAMINAREA, REVIZUIREA ȘI FURNIZAREA DOCUMENTULUI CU INFORMAȚII-CHEIE PRIVIND PEPP
         
         
            Articolul 7
            Reexaminarea documentului cu informații-cheie privind PEPP
            
               (1)   Furnizorii de PEPP trebuie să reexamineze informațiile cuprinse în documentul cu informații-cheie privind PEPP în conformitate cu articolul 30 alineatul (1) din Regulamentul (UE) 2019/1238, de fiecare dată când survine o modificare care afectează semnificativ sau este susceptibilă să afecteze semnificativ informațiile cuprinse în documentul cu informații-cheie privind PEPP și, cel puțin, la fiecare 12 luni de la data publicării inițiale a documentului cu informații-cheie privind PEPP.
            
            
               (2)   Atunci când efectuează reexaminarea menționată la alineatul (1), furnizorii de PEPP trebuie să verifice dacă informațiile din documentul cu informații-cheie privind PEPP sunt exacte, corecte, clare și neechivoce. În special, furnizorii de PEPP trebuie să verifice respectarea următoarelor criterii:
               
                           (a)
                        
                        
                           dacă informațiile cuprinse în documentul cu informații-cheie privind PEPP sunt conforme cu cerințele generale în materie de formă și conținut prevăzute la articolele 26, 27 și 28 din Regulamentul (UE) 2019/1238 și cu cerințele specifice în materie de formă și conținut prevăzute la articolul 6 din prezentul regulament;
                        
                     
                           (b)
                        
                        
                           în cazul în care au survenit modificări în privința riscurilor și randamentelor PEPP, dacă modificările respective necesită transferarea PEPP într-o clasă a indicatorului sintetic al riscurilor diferită de cea atribuită în documentul cu informații-cheie privind PEPP care face obiectul reexaminării.
                        
                     
            
               (3)   În sensul alineatului (1), furnizorii de PEPP trebuie să instituie și să mențină procese corespunzătoare, pe întreaga durată a PEPP, astfel încât participanții la PEPP să poată să identifice, în orice moment și fără întârzieri nejustificate, circumstanțele care ar putea conduce la o schimbare care afectează sau este susceptibilă să afecteze acuratețea, corectitudinea sau claritatea informațiilor cuprinse în documentul cu informații-cheie privind PEPP.
            
         
         
            Articolul 8
            Revizuirea documentului cu informații-cheie privind PEPP
            
               (1)   Furnizorii de PEPP trebuie să revizuiască cu promptitudine documentul cu informații-cheie privind PEPP atunci când în urma revizuirii efectuate în temeiul articolului 7 se dovedește a fi necesară modificarea documentului cu informații-cheie privind PEPP. Furnizorii de PEPP trebuie să se asigure că se actualizează toate secțiunile documentului cu informații-cheie privind PEPP afectate de modificările respective.
            
            
               (2)   Furnizorul de PEPP trebuie să publice documentul revizuit cu informații-cheie privind PEPP pe site-ul său și să îi informeze cu promptitudine pe participanții la PEPP, în conformitate cu articolul 7 alineatul (3).
            
         
         
            Articolul 9
            Furnizarea documentului cu informații-cheie privind PEPP
            
               (1)   Persoana care oferă consultanță cu privire la un PEPP sau care vinde un PEPP trebuie să furnizeze documentul cu informații-cheie privind PEPP suficient de devreme, astfel încât participantul potențial sau actual la PEPP să aibă suficient timp să analizeze documentul înainte de a-și asuma obligații în temeiul unui contract sau al unei oferte legate de respectivul PEPP, indiferent dacă participantul potențial sau actual la PEPP dispune sau nu de o perioadă de reflecție.
            
            
               (2)   În sensul alineatului (1), persoana care oferă consultanță cu privire la un PEPP sau care vinde un PEPP trebuie să evalueze timpul de care fiecare participant potențial sau actual la PEPP are nevoie pentru a analiza documentul cu informații-cheie privind PEPP, ținând seama de următoarele criterii:
               
                           (a)
                        
                        
                           cunoștințele și experiența participantului potențial sau actual la PEPP în privința PEPP sau a PEPP similare ori a riscurilor similare celor care decurg din PEPP;
                        
                     
                           (b)
                        
                        
                           complexitatea, caracterul pe termen lung și posibilitatea de rambursare limitată a PEPP;
                        
                     
                           (c)
                        
                        
                           atunci când consultanța sau vânzarea se efectuează din inițiativa participantului potențial sau actual la PEPP, gradul de urgență exprimat în mod explicit de către participantul potențial sau actual la PEPP pentru încheierea contractului sau a ofertei propuse.
                        
                     
            
               (3)   În sensul alineatului (1), în cazul în care documentul cu informații-cheie privind PEPP este furnizat online, acesta trebuie să respecte următoarele condiții:
               
                           (a)
                        
                        
                           trebuie amplasat într-o zonă a site-ului sau a aplicației mobile unde poate fi găsit și accesat cu ușurință;
                        
                     
                           (b)
                        
                        
                           trebuie furnizat într-o etapă a procesului de achiziționare în care participantul potențial sau actual la PEPP are timp suficient să analizeze documentul înainte de a asuma obligații în temeiul unui contract privind PEPP sau al unei oferte legate de respectivul contract privind PEPP.
                        
                     
         
         CAPITOLUL IV
         
            PREZENTAREA ȘI FORMATUL INFORMĂRII PRIVIND DREPTURILE DE PENSIE OBȚINUTE DIN PEPP
         
         
            Articolul 10
            Prezentarea informării privind drepturile de pensie obținute din PEPP
            
               (1)   Informațiile din informarea privind drepturile de pensie obținute din PEPP trebuie prezentate într-un mod succint, clar și ușor de înțeles. Informațiile trebuie prezentate în următoarea ordine, pentru fiecare subcont existent:
               
                           (a)
                        
                        
                           informațiile menționate la articolul 35 alineatele (1) și (2) din Regulamentul (UE) 2019/1238;
                        
                     
                           (b)
                        
                        
                           în secțiunea intitulată „Denumirea produsului”, informațiile menționate la articolul 36 alineatul (1) literele (a), (b) și (c) din Regulamentul (UE) 2019/1238;
                        
                     
                           (c)
                        
                        
                           în secțiunea intitulată „Cât am economisit prin intermediul PEPP?”, următoarele informații:
                           
                                       (i)
                                    
                                    
                                       informațiile menționate la articolul 36 alineatul (1) punctul (i) din Regulamentul (UE) 2019/1238;
                                    
                                 
                                       (ii)
                                    
                                    
                                       informații privind valoarea totală a contului de PEPP, defalcată în funcție de contribuțiile vărsate și de randamentul investiției acumulat, din care se scad costurile și cheltuielile de la data la care participantul la PEPP a început să economisească la PEPP;
                                    
                                 
                                       (iii)
                                    
                                    
                                       informații privind primele de risc biometric;
                                    
                                 
                     
                           (d)
                        
                        
                           în secțiunea intitulată „Ce sume voi primi când voi ieși la pensie?”, următoarele informații:
                           
                                       (i)
                                    
                                    
                                       informațiile menționate la articolul 36 alineatul (1) litera (d) și la articolul 37 alineatul (1) litera (d) din Regulamentul (UE) 2019/1238 și la articolul 4 alineatul (3) din prezentul regulament, în cazul în care se aplică contribuțiile efective, nivelurile contribuțiilor estimate și termene și condiții individuale;
                                    
                                 
                                       (ii)
                                    
                                    
                                       dacă este cazul, informații cu privire la proiecțiile suplimentare privind pensiile, pe baza normelor naționale, în conformitate cu articolul 37 alineatul (3) din Regulamentul (UE) 2019/1238;
                                    
                                 
                     
                           (e)
                        
                        
                           informații privind proiecțiile capitalului acumulat la sfârșitul perioadei de acumulare și proiecțiile drepturilor lunare de pensie;
                        
                     
                           (f)
                        
                        
                           în secțiunea intitulată „Care este evoluția PEPP din ultimele 12 luni?”, informațiile menționate la articolul 36 alineatul (1) literele (e), (f) și (h) din Regulamentul (UE) 2019/1238 cu privire la evoluția contului de PEPP din ultimele 12 luni, reconciliind soldul inițial cu soldul final prin prezentarea contribuțiilor vărsate, a randamentului investiției alocat contului de PEPP și a costurilor și comisioanelor menționate la articolul 5 alineatul (2) din prezentul regulament;
                        
                     
                           (g)
                        
                        
                           în secțiunea intitulată „Factori-cheie care afectează performanța PEPP”, informațiile, după caz, menționate la articolul 36 alineatul (1) literele (g), (j) și (l) din Regulamentul (UE) 2019/1238 și la articolul 3 alineatul (10) din prezentul regulament;
                        
                     
                           (h)
                        
                        
                           în secțiunea intitulată „Informații importante”, următoarele informații:
                           
                                       (i)
                                    
                                    
                                       informații cu privire la orice modificări semnificative aduse termenelor și condițiilor PEPP menționate la articolul 35 alineatele (5) și (6) din Regulamentul (UE) 2019/1238;
                                    
                                 
                                       (ii)
                                    
                                    
                                       indicarea modalităților de obținere a informațiilor suplimentare menționate la articolul 37 alineatul (1) literele (a), (b), (c) și (e) din Regulamentul (UE) 2019/1238;
                                    
                                 
                                       (iii)
                                    
                                    
                                       dacă este cazul, o trimitere la declarația politicilor de investiții, luând în considerare factorii ESG, în conformitate cu articolul 37 alineatul (1) litera (c) din Regulamentul (UE) 2019/1238.
                                    
                                 
                     Informațiile menționate la litera (c) punctul (iii) primul paragraf trebuie prezentate separat în conformitate cu articolul 3 alineatul (4).
               Informațiile menționate la litera (e) primul paragraf trebuie prezentate în forma ajustată în funcție de inflație. Informațiile trebuie completate cu o explicație narativă a transpunerii în valori actuale ca urmare a evoluției puterii de cumpărare de-a lungul timpului.
               În sensul literei (f) de la primul paragraf, efectul compus al costurilor asupra proiecției capitalului acumulat în momentul plății pensiei în conformitate cu articolul 36 alineatul (1) litera (f) din Regulamentul (UE) 2019/1238 trebuie prezentat ca „reducere a patrimoniului”, astfel cum se specifică în partea III din anexa III la prezentul regulament.
               Informațiile menționate la primul paragraf de la litera (g) trebuie să facă trimitere la performanța anterioară a opțiunii de investiții a participantului la PEPP, astfel cum este alocată participanților la PEPP, și trebuie prezentate pentru ultimii zece ani, dacă este posibil. Dacă nu este posibil să se furnizeze informații pentru ultimii zece ani, informațiile trebuie furnizate pe cea mai lungă perioadă de timp în care participantul la PEPP a economisit la PEPP. Informațiile respective trebuie prezentate ca randament mediu al investițiilor, minus costurile de investiții, pentru perioadele corespunzătoare anului precedent, celor trei ani precedenți, celor cinci ani precedenți și celor zece ani precedenți, ca procentaj din capitalul acumulat.
            
            
               (2)   Ipotezele pentru informațiile menționate la alineatul (1) trebuie să fie în conformitate cu anexa III.
            
            
               (3)   În cazul în care informațiile sunt prezentate într-un format electronic cu stratificarea informațiilor, primul strat trebuie să conțină cel puțin informațiile menționate la alineatul (1) literele (a), (b), (d) și (e). Alte informații pot fi furnizate în straturile suplimentare de detalii.
            
         
         
            Articolul 11
            Formatul standard al informării privind drepturile de pensie obținute din PEPP
            Furnizorii de PEPP trebuie să prezinte informarea privind drepturile de pensie obținute din PEPP în conformitate cu anexa II. În cazul în care informațiile sunt prezentate în format electronic, modelul stabilit în anexa respectivă poate fi adaptat doar pentru a permite stratificarea informațiilor.
         
         CAPITOLUL V
         
            COSTURILE ȘI COMISIOANELE PENTRU PEPP DE BAZĂ
         
         
            Articolul 12
            Tipuri de costuri și comisioane pentru PEPP de bază
            
               (1)   Costurile și comisioanele menționate la articolul 45 alineatul (2) din Regulamentul (UE) 2019/1238, în ceea ce privește capitalul acumulat al participantului la PEPP de bază la sfârșitul anului respectiv, trebuie să includă toate costurile și comisioanele suportate efectiv, suportate direct la nivelul furnizorului sau la nivelul unei activități externalizate, inclusiv costurile generale și comisioanele corespunzătoare legate de economiile la PEPP de bază și de distribuția PEPP de bază. Costurile și comisioanele respective trebuie să includă, în special, următoarele costuri:
               
                           (a)
                        
                        
                           costurile administrative;
                        
                     
                           (b)
                        
                        
                           costurile de investiție
                        
                     
                           (c)
                        
                        
                           costurile de distribuție.
                        
                     
            
               (2)   Eventualele costuri și comisioane legate de elementele sau caracteristicile suplimentare ale PEPP de bază, care nu sunt prevăzute la articolul 45 din Regulamentul (UE) 2019/1238, și eventualele costuri și comisioane legate de serviciile de schimbare a furnizorului, astfel cum sunt prevăzute la articolul 54 din Regulamentul (UE) 2019/1238, nu trebuie incluse în costurile menționate la articolul 45 alineatul (2) din Regulamentul (UE) 2019/1238.
            
         
         
            Articolul 13
            Costurile și comisioanele pentru garanțiile aferente PEPP de bază
            
               (1)   În cazul în care PEPP de bază prevede o garanție a capitalului care va fi datorată la începutul fazei de plată a pensiei și în cursul fazei de plată a pensiei, astfel cum se prevede la articolul 45 alineatul (1) din Regulamentul (UE) 2019/1238, costurile legate direct de respectiva garanție a capitalului nu trebuie incluse în costurile menționate la articolul 45 alineatul (2) din Regulamentul (UE) 2019/1238.
            
            
               (2)   Furnizorul de PEPP trebuie să comunice în mod explicit și separat costurile percepute pentru garanția capitalului în secțiunea intitulată „Care sunt costurile?” a documentului cu informații-cheie privind PEPP și în secțiunea intitulată „Care este evoluția PEPP din ultimele 12 luni?” din informarea privind drepturile de pensie obținute din PEPP.
            
            
               (3)   Atunci când este cazul, furnizorul de PEPP trebuie să poată să furnizeze dovezi din care să reiasă că respectivele costuri sunt legate în mod direct de garanția capitalului, la cererea autorității naționale competente sau a EIOPA.
            
         
         CAPITOLUL VI
         
            TEHNICILE DE DIMINUARE A RISCURILOR
         
         
            Articolul 14
            Obiectivul tehnicilor de diminuare a riscurilor
            
               (1)   Atunci când utilizează tehnici de diminuare a riscurilor pentru strategia de investiții a PEPP, furnizorii de PEPP trebuie să stabilească un obiectiv în concordanță cu obiectivul specific în materie de pensie al participantului la PEPP sau al unui grup de participanți la PEPP, în conformitate cu condițiile menționate la articolul 47 alineatul (2) din Regulamentul (UE) 2019/1238.
            
            
               (2)   Furnizorul de PEPP trebuie să conceapă tehnica de diminuare a riscurilor în așa fel încât să se poată atinge obiectivul de asigurare, pe baza PEPP în cauză, a unui venit individual stabil și adecvat pentru viitoarea pensie, luând în considerare durata preconizată rămasă a fazei de acumulare individuale a participantului la PEPP sau a grupului de participanți la PEPP și opțiunea de plată a pensiei aleasă de participantul la PEPP. Pentru a pune în aplicare acest obiectiv, tehnica de diminuare a riscurilor trebuie concepută în felul următor:
               
                           (a)
                        
                        
                           trebuie să asigure că pierderea așteptată, definită ca diferența dintre proiecția sumei contribuțiilor și proiecția capitalului acumulat la încheierea fazei de acumulare, nu este mai mare de 20 % în scenariul de criză, ceea ce reprezintă a cincea percentilă a distribuției;
                        
                     
                           (b)
                        
                        
                           trebuie să urmărească depășirea ratei anuale a inflației cu o probabilitate de cel puțin 80 % pe durata unei faze de acumulare de 40 de ani;
                        
                     
                           (c)
                        
                        
                           trebuie să țină seama de rezultatele modelării stocastice.
                        
                     
            
               (3)   Pentru PEPP de bază, atunci când furnizorul de PEPP nu oferă garanția capitalului, astfel cum se menționează la articolul 13, furnizorul de PEPP trebuie să utilizeze o strategie de investiții care să asigure, luând în considerare rezultatele modelării stocastice, recuperarea capitalului la începutul fazei de plată a pensiei și în cursul fazei de plată a pensiei cu o probabilitate de cel puțin 92,5 %. Cu toate acestea, în cazul în care faza de acumulare rămasă este egală cu zece ani sau mai mică în momentul subscrierii la PEPP de bază, se poate utiliza o probabilitate de cel puțin 80 % atunci când se utilizează strategia de investiții.
            
            
               (4)   Atunci când se concepe o tehnică de diminuare a riscurilor pentru un grup de participanți la PEPP, furnizorul de PEPP trebuie să conceapă tehnica de diminuare a riscurilor astfel încât să asigure protecția echitabilă și egală a fiecărui participant la PEPP în cadrul grupului și să descurajeze comportamentul oportunist al participanților individuali la PEPP din cadrul grupului.
            
            
               (5)   Furnizorii de PEPP trebuie să se asigure că orice remunerație legată de performanță acordată persoanelor care acționează în numele furnizorului de PEPP și care pun în aplicare tehnicile de diminuare a riscului duce la atingerea obiectivului tehnicilor de diminuare a riscurilor.
            
            
               (6)   Furnizorii de PEPP trebuie să garanteze caracterul adecvat, eficiența și eficacitatea tehnicii de diminuare a riscurilor printr-un proces și dispoziții specifice în contextul cadrului de supraveghere a produselor și de guvernanță, astfel cum se prevede la articolul 25 din Regulamentul (UE) 2019/1238. Cadrul respectiv trebuie să facă obiectul supravegherii prudențiale și al raportării în scopuri de supraveghere.
            
            
               (7)   În cazul în care un participant la PEPP alege o altă opțiune de investiții în conformitate cu articolul 44 din Regulamentul (UE) 2019/1238 sau schimbă furnizorul de PEPP în conformitate cu articolul 20 alineatul (5) sau cu articolul 52 din regulamentul respectiv, furnizorul de PEPP trebuie să atribuie în mod echitabil rezervele alocate, dacă este cazul, și randamentului investiției participantului la PEPP care trece la alt furnizor. Furnizorul de PEPP trebuie să asigure că alocarea este echitabilă atât din perspectiva participantului la PEPP care trece la alt furnizor, cât și a celorlalți participanți rămași la PEPP.
            
            
               (8)   În cazul unor evoluții economice negative în cei trei ani de dinainte de încheierea estimată a duratei rămase a fazei de acumulare a participantului la PEPP, furnizorul de PEPP trebuie să extindă ultima fază a ciclului de viață sau tehnica de diminuare a riscurilor aplicată pe o perioadă de timp suplimentară adecvată de până la trei ani după termenul de încheiere prevăzut inițial pentru faza de acumulare. Prelungirea respectivă trebuie să se facă cu acordul explicit al participantului la PEPP și trebuie efectuată în conformitate cu condițiile menționate la articolul 47 din Regulamentul (UE) 2019/1238.
            
         
         
            Articolul 15
            Adaptarea la ciclul de viață
            
               (1)   Atunci când utilizează o tehnică de diminuare a riscurilor care adaptează alocarea investițiilor pentru a atenua riscurile financiare ale investițiilor care corespund duratei restante, furnizorul de PEPP trebuie să precizeze expunerile medii la instrumentele de capital și de datorie, asigurând în același timp respectarea articolului 41 din Regulamentul (UE) 2019/1238 pentru toate subportofoliile potențiale care corespund fazelor ciclului de viață.
            
            
               (2)   Furnizorul de PEPP trebuie să conceapă ciclul de viață în așa fel încât să se asigure că participanții la PEPP cu cele mai mari durate de timp până la încheierea estimată a fazei de acumulare investesc, în măsura precizată în contract, în investiții pe termen lung care beneficiază de randamente mai mari ale investițiilor ca urmare a caracteristicilor lor privind riscurile și randamentele mai ridicate, inclusiv caracteristici de nelichiditate sau caracteristici de tipul capitalului. În cazul participanților la PEPP care se apropie cel mai mult de încheierea estimată a fazei de acumulare, furnizorul de PEPP trebuie să se asigure că investițiile sunt predominant lichide, de înaltă calitate și că prezintă randamente ale investiției fixe.
            
         
         
            Articolul 16
            Crearea de rezerve
            
               (1)   Atunci când utilizează o tehnică de diminuare a riscurilor care creează rezerve din contribuțiile sau randamentele investițiilor participanților la PEPP, furnizorii de PEPP trebuie să precizeze în contractul privind PEPP, într-un mod transparent și ușor de înțeles, normele de alocare a capitalului acumulat și a rentabilității investiției în contul participantului la PEPP individual, în și din rezerve și, dacă este cazul, în contul grupului corespunzător de participanți la PEPP.
            
            
               (2)   Furnizorul de PEPP trebuie să aloce contribuțiile și randamentele investițiilor ale activelor alocate rezervelor în mod transparent și ușor de înțeles, obiectivul fiind de a crea rezerve adecvate în perioadele de randamente pozitive ale investițiilor. De asemenea, furnizorul de PEPP trebuie să efectueze alocări din rezerve în contul fiecărui participant la PEPP și, dacă este cazul, al grupului corespunzător de participanți la PEPP, într-un mod echitabil și transparent, în perioadele de randamente negative ale investițiilor.
            
            
               (3)   Furnizorul de PEPP trebuie să identifice în mod clar activele investite și să aloce respectivele active participanților la PEPP. Furnizorul de PEPP nu trebuie să poată să tranzacționeze în cont propriu activele alocate participanților la PEPP.
            
            
               (4)   În primii zece ani de la crearea unui nou PEPP, furnizorul de PEPP poate contribui la crearea rezervelor prin acordarea unui împrumut sau a unei investiții de capital pentru activele participanților la PEPP. În acest caz, furnizorul de PEPP trebuie să precizeze și să prezinte în mod transparent și ușor de înțeles, în contractul privind PEPP, termenele și condițiile contribuției sale și ale participării la profit, precum și tiparul de retragere graduală a investițiilor pe o perioadă de maximum zece ani.
            
         
         
            Articolul 17
            Garantarea randamentului minim
            
               (1)   În cazul în care furnizorul de PEPP oferă garanții ale randamentului minim, furnizorul de PEPP trebuie să descrie în mod clar caracteristicile, inclusiv limitele și pragurile, garanției și trebuie să specifice dacă garanția se aplică randamentului ajustat în funcție de inflație sau randamentului nominal.
            
            
               (2)   Furnizorul de PEPP trebuie să prezinte în mod explicit în documentul cu informații-cheie privind PEPP și, ulterior, în informarea privind drepturile de pensie obținute din PEPP, dacă nivelul garanției este sau nu ajustat în funcție de rata anuală a inflației.
            
         
         
            Articolul 18
            Evaluarea globală a riscurilor și a randamentelor PEPP
            În sensul articolelor 3, 4, 5, 10 și 14, furnizorii de PEPP trebuie să aplice metodologiile prevăzute în anexa III.
         
         
            Articolul 19
            Intrare în vigoare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 18 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 198, 25.7.2019, p. 1.
         
            (2)  Regulamentul delegat (UE) 2017/653 al Comisiei din 8 martie 2017 de completare a Regulamentului (UE) nr. 1286/2014 al Parlamentului European și al Consiliului privind documentele cu informații esențiale referitoare la produsele de investiții individuale structurate și bazate pe asigurări (PRIIP), prin stabilirea unor standarde tehnice de reglementare privind modul de prezentare, conținutul, revizuirea și modificarea documentelor cu informații esențiale, precum și condițiile de îndeplinire a cerinței de a furniza astfel de documente (JO L 100, 12.4.2017, p. 1).
         
            (3)  Regulamentul (UE) nr. 1094/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană de Asigurări și Pensii Ocupaționale), de modificare a Deciziei nr. 716/2009/CE și de abrogare a Deciziei 2009/79/CE a Comisiei (JO L 331, 15.12.2010, p. 48).
         
            (4)  Regulamentul (UE) nr. 1286/2014 al Parlamentului European și al Consiliului din 26 noiembrie 2014 privind documentele cu informații esențiale referitoare la produsele de investiții individuale structurate și bazate pe asigurări (PRIIP) (JO L 352, 9.12.2014, p. 1).
      
      
         
            ANEXA I
            MODEL PENTRU DOCUMENTUL CU INFORMAȚII-CHEIE PRIVIND PEPP
            
               Partea I. Instrucțiuni de completare a modelului pentru documentul cu informații-cheie privind PEPP
            
            
                     
                        1.
                     
                     
                        Furnizorii de PEPP trebuie să respecte ordinea secțiunilor, titlurile, instrumentele de prezentare și pictogramele prevăzute în modelul pentru documentul cu informații-cheie privind PEPP din partea II a prezentei anexe; modelul nu fixează însă parametri privind lungimea fiecărei secțiuni și numărul de secțiuni care apar pe o pagină, ci stabilește lungimea totală a documentului imprimat, care trebuie să fie de maximum cinci pagini format A4.
                     
                  
                     
                        2.
                     
                     
                        Sub titlul proeminent „Document cu informații-cheie privind PEPP” se adaugă următoarea declarație: „Prezentul document vă comunică informațiile-cheie legate de acest produs paneuropean de pensii personale (PEPP). Documentul nu constituie material publicitar. Informațiile prezentate sunt cele impuse prin lege și au scopul de a vă ajuta să înțelegeți natura, riscurile, costurile, câștigurile și pierderile potențiale ale acestui produs de pensii personale și de a vă ajuta să comparați acest produs cu alte PEPP.”
                     
                  
                     
                        3.
                     
                     
                        În model, furnizorii de PEPP pot să includă un cod QR care face trimitere la versiunea electronică a documentului cu informații-cheie privind PEPP.
                     
                  
                     
                        4.
                     
                     
                        În partea de sus a modelului, în secțiunea intitulată „PEPP pe scurt”, furnizorii de PEPP trebuie să prezinte următoarele informații:
                        
                                    (a)
                                 
                                 
                                    proiecția capitalului acumulat pentru o contribuție lunară de 100 EUR pe o perioadă de 40 de ani, pentru scenariul nefavorabil și pentru scenariul favorabil;
                                 
                              
                                    (b)
                                 
                                 
                                    costurile totale anuale ca procentaj din capitalul acumulat pe baza contribuțiilor lunare de 100 EUR;
                                 
                              
                                    (c)
                                 
                                 
                                    clasificarea indicatorului sintetic al riscurilor; și
                                 
                              
                                    (d)
                                 
                                 
                                    o mențiune din care să reiasă dacă produsul prevede o garanție.
                                 
                              
                  
                     
                        5.
                     
                     
                        Furnizorul de PEPP trebuie să adauge următoarea declarație: „Produsul de pensii descris în prezentul document este un produs pe termen lung cu posibilitate de rambursare limitată, care nu poate fi reziliat în orice moment.”
                     
                  
                     
                        6.
                     
                     
                        În secțiunea următoare, furnizorul de PEPP poate adăuga marca sau logoul său și trebuie să furnizeze următoarele informații:
                        
                                    (a)
                                 
                                 
                                    identitatea și datele de contact ale furnizorului de PEPP;
                                 
                              
                                    (b)
                                 
                                 
                                    autoritățile competente ale furnizorului de PEPP;
                                 
                              
                                    (c)
                                 
                                 
                                    denumirea PEPP și numărul de înregistrare al PEPP în registrul public central;
                                 
                              
                                    (d)
                                 
                                 
                                    la „tip de produs”, se menționează dacă produsul este un PEPP de bază sau nu; dacă nu este un PEPP de bază, se menționează dacă documentul cu informații-cheie privind PEPP se referă la o opțiune de investiții alternativă specifică sau oferă informații generice pentru o serie de opțiuni de investiții alternative; și
                                 
                              
                                    (e)
                                 
                                 
                                    data documentului.
                                 
                              
                  
                     
                        7.
                     
                     
                        La titlul „Cum se investesc banii mei?” furnizorul de PEPP trebuie să prezinte informații în conformitate cu articolul 3 alineatul (1). Furnizorii de PEPP pot utiliza coloana din dreapta sau partea centrală pentru a furniza informații în conformitate cu articolul 3 alineatul (10) din prezentul regulament.
                     
                  
                     
                        8.
                     
                     
                        La titlul „Cui i se adresează acest produs?”, furnizorul de PEPP trebuie să prezinte informații în conformitate cu articolul 3 alineatul (2) din prezentul regulament.
                     
                  
                     
                        9.
                     
                     
                        La titlul „Economiile mele sunt garantate?”, furnizorul de PEPP trebuie să indice:
                        
                                    (a)
                                 
                                 
                                    dacă PEPP de bază oferă o garanție pentru capital sau dacă ia forma unei tehnici de diminuare a riscurilor compatibilă cu obiectivul de a-i permite participantului la PEPP să își recupereze capitalul; sau
                                 
                              
                                    (b)
                                 
                                 
                                    dacă și în ce măsură orice opțiune de investiții alternativă, dacă este cazul, oferă o garanție sau o tehnică de diminuare a riscurilor.
                                 
                              
                  
                     
                        10.
                     
                     
                        La titlul „Ce se întâmplă când mă pensionez?”, furnizorul de PEPP trebuie să prezinte informații în conformitate cu articolul 3 alineatul (3) din prezentul regulament.
                     
                  
                     
                        11.
                     
                     
                        La titlul „Ce se întâmplă cu fondurile pe care le-am economisit prin intermediul PEPP în cazul în care decedez/dobândesc un handicap/trăiesc mai mult decât durata estimată în contractul privind PEPP?”, furnizorul de PEPP trebuie să prezinte informații în conformitate cu articolul 3 alineatul (4) din prezentul regulament.
                     
                  
                     
                        12.
                     
                     
                        La titlul „Ce se întâmplă în cazul mutării în altă țară?”, furnizorul de PEPP trebuie să prezinte informații în conformitate cu articolul 3 alineatul (5) din prezentul regulament. Furnizorii de PEPP pot utiliza coloana din dreapta sau partea centrală pentru a indica de unde pot fi obținute informații suplimentare.
                     
                  
                     
                        13.
                     
                     
                        La titlul „Există posibilitatea retragerii anticipate din produs?”, furnizorul de PEPP trebuie să includă o mențiune din care să reiasă consecințele:
                        
                                    (a)
                                 
                                 
                                    retragerii anticipate din PEPP a participantului la PEPP, inclusiv toate comisioanele, sancțiunile aplicabile și posibilitatea ca participantul la PEPP să piardă protecția capitalului, precum și alte avantaje și stimulente; și
                                 
                              
                                    (b)
                                 
                                 
                                    încetării plății contribuțiilor la PEPP de către participantul la PEPP, inclusiv toate comisioanele, sancțiunile aplicabile și posibilitatea ca participantul la PEPP să piardă protecția capitalului, precum și alte avantaje și stimulente.
                                 
                              
                  
                     
                        14.
                     
                     
                        La titlul „Se poate schimba furnizorul?”, furnizorul de PEPP trebuie să prezinte informații în conformitate cu articolul 3 alineatul (6) din prezentul regulament. Furnizorii de PEPP pot utiliza coloana din dreapta sau partea centrală pentru a indica de unde pot fi obținute informații suplimentare.
                     
                  
                     
                        15.
                     
                     
                        La titlul „Se poate modifica opțiunea de investiții?”, furnizorul de PEPP trebuie să prezinte informații în conformitate cu articolul 3 alineatul (7) din prezentul regulament.
                     
                  
                     
                        16.
                     
                     
                        La titlul „Banii mei vor fi investiți în mod durabil?”, furnizorul de PEPP trebuie să prezinte informații în conformitate cu articolul 3 alineatul (8) din prezentul regulament. Furnizorii de PEPP pot utiliza coloana din dreapta sau partea centrală pentru a indica de unde pot fi obținute informații suplimentare.
                     
                  
                     
                        17.
                     
                     
                        La titlul „Se aplică în acest caz legislația [statului membru]?”, furnizorul de PEPP trebuie să prezinte informații cu privire la legea aplicabilă contractului privind PEPP în cazul în care părțile nu pot alege legea aplicabilă sau, în cazul în care părțile sunt libere să aleagă legea aplicabilă, legea pe care o propune furnizorul de PEPP.
                     
                  
                     
                        18.
                     
                     
                        La titlul „Există posibilitatea de anulare sau de răzgândire?”, furnizorul de PEPP trebuie să prezinte informații în conformitate cu articolul 3 alineatul (9) din prezentul regulament.
                     
                  
                     
                        19.
                     
                     
                        La titlul „Care este profilul de risc al acestui produs?”, furnizorul de PEPP trebuie să prezinte informații în conformitate cu articolul 4 alineatul (1) din prezentul regulament. Furnizorii de PEPP pot utiliza coloana din dreapta sau partea centrală pentru a indica de unde pot fi obținute informații suplimentare, în special cu privire la metodologiile aplicate pentru indicatorul sintetic al riscurilor.
                     
                  
                     
                        20.
                     
                     
                        La titlul „Există riscul de a pierde întregul capital investit?”, furnizorul de PEPP trebuie să prezinte informații în conformitate cu articolul 4 alineatul (2) din prezentul regulament.
                     
                  
                     
                        21.
                     
                     
                        La titlul „La ce mă pot aștepta la pensionare?”, atunci când comunică informațiile prevăzute la articolul 4 alineatele (3) și (4), furnizorul de PEPP trebuie să prezinte informațiile conform articolului 4 alineatul (3) literele (a)-(c), după cum urmează:
                        
                                    (a)
                                 
                                 
                                    scenariul nefavorabil la categoria „dacă performanța investițiilor este slabă”;
                                 
                              
                                    (b)
                                 
                                 
                                    scenariul celei mai bune estimări la categoria „dacă performanța investițiilor este medie”;
                                 
                              
                                    (c)
                                 
                                 
                                    scenariul favorabil la categoria „dacă performanța investițiilor este foarte bună”;
                                 
                              
                                    (d)
                                 
                                 
                                    proiecțiile pentru perioada de acumulare de 40 de ani la „vârsta dumneavoastră în momentul de față este 25”, proiecțiile pentru perioada de acumulare de 30 de ani la „35”, proiecțiile pentru perioada de acumulare de 20 de ani la „45” și proiecțiile pentru perioada de acumulare de 10 ani la „55”.
                                 
                              
                  
                     
                        22.
                     
                     
                        La titlul „La ce mă pot aștepta la pensionare?”, furnizorul de PEPP trebuie să includă o mențiune din care să reiasă că legislația fiscală a statului membru de reședință al participantului la PEPP poate avea un impact asupra plății efective.
                     
                  
                     
                        23.
                     
                     
                        La secțiunea intitulată „Ce se întâmplă dacă [denumirea furnizorului de PEPP] nu poate să plătească?”, furnizorul de PEPP trebuie să adauge o scurtă descriere din care să reiasă dacă pierderea aferentă este acoperită de o schemă de despăgubire sau de garantare a investitorului și, dacă da, care este această schemă, denumirea garantului și ce riscuri acoperă/nu acoperă schema.
                     
                  
                     
                        24.
                     
                     
                        La titlul „Costuri unice”, furnizorul de PEPP trebuie să prezinte costurile pentru semnarea contractului și comisioanele unice în cazul în care contractul este reziliat în termen de cinci ani.
                     
                  
                     
                        25.
                     
                     
                        La titlul „Costuri anuale”, furnizorul de PEPP trebuie să prezinte informații în conformitate cu articolul 5 alineatele (1) și (3). Furnizorii de PEPP pot utiliza coloana din dreapta sau partea centrală pentru a explica eventualele costuri suplimentare pe care furnizorul de PEPP sau distribuitorul de PEPP le percepe și pentru a furniza informații în care detaliază eventualele costuri de distribuție care nu sunt deja incluse în costurile menționate la titlurile anterioare, astfel încât participantul la PEPP să înțeleagă efectul cumulativ pe care îl au aceste costuri agregate asupra randamentului investiției.
                     
                  
                     
                        26.
                     
                     
                        La secțiunea intitulată „Care sunt cerințele specifice pentru subcontul care corespunde [statului membru în care se află reședința mea]?” și la subsecțiunea intitulată „Cerințe pentru faza de contribuție”, furnizorul de PEPP trebuie să descrie condițiile pentru faza de acumulare, astfel cum au fost stabilite de statul membru de reședință al participantului la PEPP. La subsecțiunea intitulată „Cerințe pentru faza de plată”, furnizorul de PEPP trebuie să descrie condițiile pentru faza de plată, astfel cum au fost stabilite de statul membru de reședință al participantului la PEPP.
                     
                  
                     
                        27.
                     
                     
                        La secțiunea intitulată „Cum pot să depun o reclamație?”, furnizorul de PEPP trebuie să prezinte informații despre modul și locul în care un participant la PEPP poate depune o reclamație referitoare la PEPP ori la comportamentul furnizorului de PEPP sau al distribuitorului de PEPP.
                     
                  
               Partea II. Model
            
            
               
            
               
            
               
            
               
            
               
         
      
      
         
            ANEXA II
            MODEL PENTRU INFORMAREA PRIVIND DREPTURILE DE PENSIE OBȚINUTE DIN PEPP
            
               Partea I. Instrucțiuni de completare a modelului pentru informarea privind drepturile de pensie obținute din PEPP
            
            
                     
                        1.
                     
                     
                        Furnizorii de PEPP trebuie să respecte ordinea secțiunilor, titlurile și instrumentele de prezentare sau graficele și pictogramele prevăzute în model, care însă nu fixează parametri privind lungimea fiecărei secțiuni și numărul de secțiuni care apar pe o pagină.
                     
                  
                     
                        2.
                     
                     
                        În model, furnizorii de PEPP pot să includă un cod QR care face trimitere la versiunea electronică a informării privind drepturile de pensie obținute din PEPP și pot adăuga marca sau logoul furnizorului de PEPP.
                     
                  
                     
                        3.
                     
                     
                        La titlul „Ce sume voi primi când voi ieși la pensie?”, furnizorul de PEPP trebuie să prezinte rezultatele următoarelor scenarii:
                        
                                    (a)
                                 
                                 
                                    scenariul nefavorabil la categoria „dacă performanța investițiilor este slabă”;
                                 
                              
                                    (b)
                                 
                                 
                                    scenariul celei mai bune estimări la categoria „dacă performanța investițiilor este medie”;
                                 
                              
                                    (c)
                                 
                                 
                                    scenariul favorabil la categoria „dacă performanța investițiilor este foarte bună”.
                                 
                              
                  
               Partea II. Model
            
            
               
            
               
            
               
         
      
      
         
            ANEXA III
            DATE DE INTRARE, IPOTEZE ȘI METODOLOGII
            
               Partea I. Metodologia care stă la baza prezentării riscurilor și a randamentelor
            
            
               Indicatorul sintetic al riscurilor
            
            
                     
                        1.
                     
                     
                        Furnizorii de PEPP trebuie să încadreze PEPP de bază și opțiunile individuale de investiții alternative în patru categorii diferite: „1”, „2”, „3” și „4”. Încadrarea într-una dintre aceste categorii are la bază:
                        
                                    (a)
                                 
                                 
                                    riscul de a nu recupera contribuțiile ajustate în funcție de inflație;
                                 
                              
                                    (b)
                                 
                                 
                                    deficitul așteptat; și
                                 
                              
                                    (c)
                                 
                                 
                                    trebuie comparată cu randamentele estimate în ceea ce privește atingerea unui anumit nivel al beneficiilor bazate pe PEPP, după caz, la începutul sau în cursul fazei de plată.
                                 
                              
                  
                     
                        2.
                     
                     
                        Pentru a calcula riscul de a nu recupera contribuțiile ajustate în funcție de inflație, furnizorii de PEPP trebuie să determine prin modelare stocastică intervalul capitalului acumulat preconizat la sfârșitul perioadei de acumulare pentru participanții generici la PEPP, duratele generice ale perioadelor de acumulare și nivelurile standardizate ale contribuțiilor. În urma simulării stocastice, riscul trebuie exprimat ca probabilitate în puncte procentuale, care reflectă numărul de observații în cazul cărora suma contribuțiilor ajustate în funcție de inflație este mai mare decât valoarea preconizată a capitalului acumulat la sfârșitul perioadei de acumulare, în raport cu numărul tuturor observațiilor.
                     
                  
                     
                        3.
                     
                     
                        Riscul de a nu recupera contribuțiile ajustate în funcție de inflație aferent opțiunii de investiție individuale trebuie încadrat în diferitele categorii după cum urmează:
                        
                                    Categorii
                                 
                                 
                                    Perioade de acumulare
                                 
                              
                                    40 de ani
                                 
                                 
                                    30 de ani
                                 
                                 
                                    20 de ani
                                 
                                 
                                    10 ani
                                 
                              
                                    1
                                 
                                 
                                    până la 13,75 %
                                 
                                 
                                    până la 17 %
                                 
                                 
                                    până la 27 %
                                 
                                 
                                    până la 36 %
                                 
                              
                                    2
                                 
                                 
                                    între 13,8 și 16,55 %
                                 
                                 
                                    între 17 și 19,75 %
                                 
                                 
                                    între 27 și 29,25 %
                                 
                                 
                                    între 36 și 43,25 %
                                 
                              
                                    3
                                 
                                 
                                    între 16,6 și 19,35 %
                                 
                                 
                                    între 19,8 și 22,55 %
                                 
                                 
                                    între 29,3 și 31,55 %
                                 
                                 
                                    între 43,3 și 50,55 %
                                 
                              
                                    4
                                 
                                 
                                    peste 19,4 %
                                 
                                 
                                    peste 22,6 %
                                 
                                 
                                    peste 31,6 %
                                 
                                 
                                    peste 50,6 %
                                 
                              În cazul în care categoria de risc a opțiunii de investiții diferă de la o perioadă de acumulare la alta, se utilizează categoria de risc cea mai ridicată.
                     
                  
                     
                        4.
                     
                     
                        Pentru a calcula deficitul așteptat, furnizorii de PEPP trebuie să determine prin modelare stocastică intervalul capitalului acumulat preconizat la sfârșitul perioadei de acumulare pentru participanții generici la PEPP, duratele generice ale perioadelor de acumulare și nivelurile standardizate ale contribuțiilor. În urma simulării stocastice, riscul trebuie exprimat ca procentaj din deficitul așteptat în raport cu suma contribuțiilor ajustate în funcție de inflație. Deficitul așteptat este determinat de observațiile în cazul cărora contribuțiile ajustate în funcție de inflație sunt mai mari decât valoarea preconizată a capitalului acumulat la sfârșitul perioadei de acumulare și de pierderile medii aferente acestor observații.
                     
                  
                     
                        5.
                     
                     
                        Riscul în ceea ce privește deficitul așteptat aferent opțiunii de investiție individuale trebuie încadrat în diferitele categorii după cum urmează:
                        
                                    Categorii
                                 
                                 
                                    Perioade de acumulare
                                 
                              
                                    40 de ani
                                 
                                 
                                    30 de ani
                                 
                                 
                                    20 de ani
                                 
                                 
                                    10 ani
                                 
                              
                                    1
                                 
                                 
                                    până la – 20 %
                                 
                                 
                                    până la – 17 %
                                 
                                 
                                    până la – 13 %
                                 
                                 
                                    până la – 8 %
                                 
                              
                                    2
                                 
                                 
                                    între – 20 și – 23 %
                                 
                                 
                                    între – 17 și – 20,25 %
                                 
                                 
                                    între – 13 și – 16,5 %
                                 
                                 
                                    între – 8 și – 11,25 %
                                 
                              
                                    3
                                 
                                 
                                    între – 23,5 și – 26,5 %
                                 
                                 
                                    între – 20,3 și – 23,55 %
                                 
                                 
                                    între – 16,6 și – 20,1 %
                                 
                                 
                                    între – 11,3 și – 14,55 %
                                 
                              
                                    4
                                 
                                 
                                    peste – 26,5 %
                                 
                                 
                                    peste – 23,6 %
                                 
                                 
                                    peste – 20,1 %
                                 
                                 
                                    peste – 14,6 %
                                 
                              În cazul în care categoria de risc a opțiunii de investiții diferă de la o perioadă de acumulare la alta, se utilizează categoria de risc cea mai ridicată.
                     
                  
                     
                        6.
                     
                     
                        Pentru a calcula randamentele estimate pentru a obține un anumit nivel al beneficiilor bazate pe PEPP, furnizorii de PEPP trebuie să determine prin modelare stocastică intervalul capitalului acumulat preconizat la sfârșitul perioadei de acumulare pentru participanții generici la PEPP, duratele generice ale perioadelor de acumulare și nivelurile standardizate ale contribuțiilor. Furnizorii de PEPP trebuie să exprime randamentele în valoarea mediană a capitalului acumulat la sfârșitul perioadei de acumulare, ca multiplu al sumei contribuțiilor ajustate în funcție de inflație.
                     
                  
                     
                        7.
                     
                     
                        Randamentele pentru a obține un anumit nivel al beneficiilor bazate pe PEPP aferente opțiunii de investiție individuale trebuie încadrate în diferitele categorii după cum urmează:
                        
                                    Categorii
                                 
                                 
                                    Perioade de acumulare
                                 
                              
                                    40 de ani
                                 
                                 
                                    30 de ani
                                 
                                 
                                    20 de ani
                                 
                                 
                                    10 ani
                                 
                              
                                    1
                                 
                                 
                                    până la 1,7
                                 
                                 
                                    până la 1,3
                                 
                                 
                                    până la 1,08
                                 
                                 
                                    până la 0,93
                                 
                              
                                    2
                                 
                                 
                                    între 1,7 și 2,03
                                 
                                 
                                    între 1,3 și 1,45
                                 
                                 
                                    între 1,08 și 1,165
                                 
                                 
                                    între 0,93 și 0,985
                                 
                              
                                    3
                                 
                                 
                                    între 2,035 și 2,36
                                 
                                 
                                    între 1,455 și 1,61
                                 
                                 
                                    între 1,17 și 1,255
                                 
                                 
                                    între 0,99 și 1,045
                                 
                              
                                    4
                                 
                                 
                                    peste 2,365
                                 
                                 
                                    peste 1,615
                                 
                                 
                                    peste 1,26
                                 
                                 
                                    peste 1,05
                                 
                              În cazul în care categoria de randament a opțiunii de investiții diferă de la o perioadă de acumulare la alta, se utilizează categoria cu randamentul cel mai redus.
                     
                  
                     
                        8.
                     
                     
                        Pentru a agrega rezultatele clasificării opțiunilor de investiții individuale la indicatorul sintetic al riscurilor, furnizorii de PEPP trebuie:
                        
                                    (a)
                                 
                                 
                                    să compare cele două categorii de risc și, în cazul în care valoarea categoriei diferă, să o aleagă pe cea cu valoarea mai ridicată;
                                 
                              
                                    (b)
                                 
                                 
                                    să compare categoria de risc rezultată cu valoarea categoriei de randament pentru furnizorul de PEPP, pentru a completa informațiile în conformitate cu articolul 4 alineatul (1) din prezentul regulament, comparând randamentele opțiunii de investiții cu gradul de risc al acesteia.
                                 
                              
                  
               Scenarii de performanță
            
            
                     
                        9.
                     
                     
                        Furnizorii de PEPP trebuie să stabilească prin modelare stocastică beneficiile bazate pe PEPP preconizate, după caz, la începutul sau în cursul fazei de plată, luând în considerare:
                        
                                    (a)
                                 
                                 
                                    nivelurile de contribuție standardizate sau personalizate;
                                 
                              
                                    (b)
                                 
                                 
                                    durata fazei de acumulare;
                                 
                              
                                    (c)
                                 
                                 
                                    speranța de viață a participantului mediu la PEPP, dacă este cazul;
                                 
                              
                                    (d)
                                 
                                 
                                    tendințele creșterii salariale, dacă este cazul;
                                 
                              
                                    (e)
                                 
                                 
                                    randamentul nominal al investiției preconizat, conform strategiei de investiții, alocarea strategică a investiției;
                                 
                              
                                    (f)
                                 
                                 
                                    rata anuală a inflației; și
                                 
                              
                                    (g)
                                 
                                 
                                    nivelurile costurilor.
                                 
                              
                  
                     
                        10.
                     
                     
                        Valorile beneficiilor bazate pe PEPP preconizate în cadrul diferitelor scenarii de performanță trebuie stabilite conform dispersiei stocastice a beneficiilor bazate pe PEPP preconizate:
                        
                                    (a)
                                 
                                 
                                    scenariul favorabil este valoarea beneficiilor bazate pe PEPP la a 85-a percentilă a distribuției;
                                 
                              
                                    (b)
                                 
                                 
                                    scenariul celei mai bune estimări este valoarea beneficiilor bazate pe PEPP la a 50-a percentilă a distribuției;
                                 
                              
                                    (c)
                                 
                                 
                                    scenariul nefavorabil este valoarea beneficiilor bazate pe PEPP la a 15-a percentilă a distribuției;
                                 
                              
                                    (d)
                                 
                                 
                                    scenariul de criză este valoarea beneficiilor bazate pe PEPP la a 5-a percentilă a distribuției.
                                 
                              
                  
               Partea II. Norme de stabilire a ipotezelor referitoare la proiecțiile privind pensia
            
            
               Rata anuală a randamentelor nominale ale investiției
            
            
                     
                        11.
                     
                     
                        Furnizorii de PEPP trebuie să stabilească randamentele nominale ale investiției preconizate aferente PEPP de bază și opțiunilor de investiții alternative conform unei abordări stocastice adecvate, reflectând strategia de investiții corespunzătoare, alocarea investițiilor strategice și tehnica de diminuare a riscurilor aplicată pentru opțiunea de investiții individuală.
                     
                  
                     
                        12.
                     
                     
                        La stabilirea diferitelor elemente ale modelului stocastic, furnizorii de PEPP trebuie să utilizeze rata anuală a inflației și pot avea în vedere o abordare modulară pentru calculul stocastic, cel puțin al:
                        
                                    (a)
                                 
                                 
                                    ratei nominale a dobânzii;
                                 
                              
                                    (b)
                                 
                                 
                                    marjelor de credit, inclusiv migrarea și neîndeplinirea obligațiilor; și
                                 
                              
                                    (c)
                                 
                                 
                                    rentabilității capitalurilor proprii.
                                 
                              
                  
                     
                        13.
                     
                     
                        Pentru stabilirea ratelor nominale ale dobânzii, furnizorul de PEPP poate să utilizeze modelul G2++ pentru rata pe termen scurt, astfel cum este descris de Brigo et al. (2006) (1), care este echivalent modelului cu doi factori Hull-White și care permite rate negative ale dobânzii. Comportamentul modelului este determinat de cinci parametri, doi pentru fiecare factor și unul pentru corelare. Componentele procesului bidimensional Wiener sunt corelate și un factor de decalare determinist permite ajustarea perfectă a structurii temporale inițiale la ratele pieței.
                        Ecuațiile diferențiale stocastice pentru cei doi factori x(t) și y(t) sunt:
                        
                           
                        și
                        
                           
                        unde a, b, σ și η sunt parametri pozitivi, iar  și  sunt procese Wiener corelate cărora li se aplică valoarea neutră la risc  Parametrul de corelare ρ este definit prin formula:
                        
                           
                     
                  
                     
                        14.
                     
                     
                        Evaluarea neutră la risc care utilizează valoarea neutră la risc  trebuie adaptată la valoarea care reprezintă condițiile reale , care poate fi aleasă ca preț de piață al riscului constant, independent de factorul timp.
                     
                  
                     
                        15.
                     
                     
                        Folosind teorema lui Girsanov, calculul este:
                        
                           
                        unde λi
                            este prețul de piață al riscului. Dinamica aplicând valoarea poate fi apoi descrisă ca:
                        
                           
                        și
                        
                           
                        Procesul ratei pe termen scurt r(t) este suma dintre cei doi factori și factorul de decalare determinist, și anume:
                        
                           r(t) = x(t) + y(t) + φ(t),
                        unde, pentru factorul de decalare determinist φ(t)
                        
                           
                        se aplică. În această ecuație, fM
                            (0, T) reprezintă rata forward instantanee de piață la momentul inițial 0 în orizontul de timp T.
                     
                  
                     
                        16.
                     
                     
                        Conform modelului G2++, există soluții analitice ale prețului unei obligațiuni cu cupon zero, prin definirea
                        
                           
                        
                           
                        și
                        
                           
                        Pentru care prețul unei obligațiuni cu cupon zero în modelul G2++ este:
                        
                           P(t,T) = A(t,T) e
                              –B
                           
                           (
                           
                              a,t,T
                           
                           )
                           
                              x
                           
                           (
                           
                              t
                           
                           )
                           
                              –B
                           
                           (
                           
                              b,t,T
                           
                           )
                           
                              y
                           
                           (
                           
                              t
                           
                           ).
                        
                           PM
                            (t,T) reprezintă în acest caz prețul de piață al unei obligațiuni cu cupon zero în momentul t pentru scadența T.
                     
                  
                     
                        17.
                     
                     
                        Furnizorul de PEPP poate utiliza prețurile din cadrul modelului pentru a determina randamentul investițiilor fără risc în obligațiuni. De asemenea, se poate utiliza rata pe termen scurt ca dată de intrare pentru modelarea rentabilității capitalurilor proprii și, eventual, a rentabilității bunurilor imobiliare.
                     
                  
                     
                        18.
                     
                     
                        Pentru determinarea marjelor de credit, furnizorul de PEPP poate utiliza simularea marjelor de credit pentru a combina structura temporală a obligațiunilor cu cupon zero fără risc pentru a obține o structură temporală a obligațiunilor cu cupon zero care au un anumit risc de credit. Ratele de risc ale obligațiunilor din diferite clase de rating pot fi modelate prin utilizarea proceselor Cox-Ingersoll-Ross (CIR). Rata de risc πi evoluează în funcție de valoarea neutră la risc conform ecuației diferențiale stocastice:
                        
                           
                        cu condiția ca 2kθ > σ
                           2, astfel încât π(t) să aibă o valoare pozitivă pentru orice t. Presupunând că prețul de piață al riscului ia forma
                        
                           ,
                        dinamica în condiții reale este dată de:
                        
                           .
                     
                  
                     
                        19.
                     
                     
                        Furnizorii de PEPP pot să modeleze ratele de risc pentru clasele de rating AAA (i = 1), AA, A, BBB și BB (i = 5), eventual diferențiate în funcție de obligațiuni corporative, obligațiuni garantate și alte obligațiuni. Probabilitățile de neîndeplinire a obligațiilor de plată pi
                            (t,T) sunt apoi calculate ca produsul prețurilor CIR Pi
                            (t,T) în momentul t pentru scadența T, și anume:
                        
                           ,
                        unde
                        
                           ,
                        
                            și
                        
                           .
                        Marjele si
                            (t,T) sunt apoi determinate prin formula:
                        
                           ,
                        unde δ este rata de recuperare.
                     
                  
                     
                        20.
                     
                     
                        Pentru determinarea rentabilității capitalurilor proprii, furnizorul de PEPP poate să utilizeze un model pentru dezvoltarea unui indice bursier prin utilizarea mișcării browniene geometrice. Acest model are doi parametri: volatilitatea și prima de risc de devalorizare a titlurilor de capital. Modelul ratei dobânzii nominale furnizează rata fără risc aplicabilă, iar rezultatul modelului sunt randamentele anuale anualizate pentru investițiile în indicele bursier dezvoltat.
                        
                           dSt
                            = (r(t) + λ) Stdt + σStdWt
                           
                        
                     
                  
                     
                        21.
                     
                     
                        Pentru a determina volatilitatea anuală, furnizorii de PEPP pot utiliza deviația standard a randamentelor lunare ale unui indice pe acțiuni corespunzător, pentru o perioadă de timp corespunzătoare și reprezentativă pentru a anualiza rezultatul.
                     
                  
                     
                        22.
                     
                     
                        Furnizorii de PEPP pot aplica prima de devalorizare a titlurilor de capital λeq
                            ca valoare implicită conform Damodaran (2020) (2), calculând-o însă direct pe baza indicelui pe acțiuni corespunzător, fără alte prime de risc pentru riscul de țară. Aceasta se calculează după cum urmează:
                        
                           λeq
                            := E[Rm
                           ] – Rf
                           ,
                        unde E[Rm
                           ] este randamentul de piață preconizat, iar pentru rata fără risc Rf
                            se poate alege cursul la vedere pe 10 ani al BCE sau curba băncii centrale naționale.
                     
                  
                     
                        23.
                     
                     
                        În ceea ce privește rata de creștere g, furnizorul de PEPP poate utiliza previziunile de creștere a câștigului pe acțiune pe termen lung, iar γ este suma dintre randamentul dividendelor și randamentul răscumpărărilor. Fluxurile de numerar pot fi determinate folosind rata de creștere constantă pentru o perioadă de cinci ani, iar după această perioadă fluxul de numerar final își menține valoarea la infinit, rata de creștere fiind rata fără risc.
                        
                           
                        unde PVindex
                            este valoarea actualizată a indicelui în acest model de actualizare a dividendelor, iar P
                           0 este prețul indicelui la momentul t = 0.
                        Impunând condiția:
                        
                           P
                           0 = PVIndex,
                        
                        se poate obține rentabilitatea preconizată a pieței și se poate calcula prima de risc de devalorizare a titlurilor de capital.
                     
                  
               Rata anuală a inflației
            
            
                     
                        24.
                     
                     
                        Pentru a calcula rata anuală a inflației, furnizorul de PEPP trebuie să utilizeze un proces Vasicek cu un singur factor. Dinamica modelului de revenire la medie este determinată de trei parametri. Ecuația diferențială stocastică a modelului este:
                        
                           di(t) = k(θ – i(t))dt + σdW(t), i(0)=i
                           0,
                        undei(t) este rata inflației la momentul t, k se referă la viteza de revenire la medie, θ se referă la nivelul revenirii la medie și σ se referă la volatilitate.
                     
                  
                     
                        25.
                     
                     
                        Modelarea trebuie să vizeze nivelul-țintă pe termen mediu al ratei inflației al Băncii Centrale Europene pentru zona euro sau, după caz, al băncilor centrale corespunzătoare pentru țările din afara zonei euro, precum și deviația standard observată a ratelor inflației. Viteza de revenire la medie, împreună cu rata actuală a inflației, trebuie utilizate pentru adaptarea modelului la mediul curent și la previziunile pe termen scurt privind rata inflației.
                     
                  
                     
                        26.
                     
                     
                        La calibrarea ratei inflației se utilizează ținta de inflație a Băncii Centrale Europene în cazul zonei euro sau a băncii centrale în cazul statelor membre din afara zonei euro pentru parametrul θ. Pentru determinarea deviației standard a ratei inflației pe termen lung, care se consideră a fi de 100 de ani, se utilizează seriile de timp lunare ale ratei inflației anuale a indicelui armonizat al prețurilor de consum (IAPC) al statului membru. Din aceleași serii de timp, se utilizează valoarea inițială a ratei inflației la data de referință. Furnizorul de PEPP trebuie să utilizeze proiecțiile inflației pentru IAPC al statului membru, publicate ca proiecții bianuale macroeconomice ale experților Eurosistemului pentru țările din zona euro, sau pe cele din cadrul previziunilor economice ale Comisiei Europene pentru țările din afara zonei euro, cu excepția cazului în care banca centrală corespunzătoare pune la dispoziție proiecții. Respectivele proiecții ale inflației trebuie utilizate pentru ajustarea vitezei de revenire la medie.
                     
                  
               Tendințele salariale viitoare
            
            
                     
                        27.
                     
                     
                        Pentru a ține seama de tendințele salariale viitoare, dacă este cazul, furnizorii de PEPP trebuie să aibă în vedere creșterea reală a salariilor în diferitele state membre, pe baza datelor Eurostat și a faptului că salariile reale cresc semnificativ în prima parte a carierei unui participant la PEPP și că înregistrează o creștere mult mai redusă sau pierderi în ultimele etape ale carierei. Furnizorul de PEPP poate lua în considerare un tipar al traiectoriei salariului real al participanților la PEPP bazat pe ipoteza în care se ajunge la un platou mai aproape de încheierea fazei de acumulare, parțial pe ipoteza în care acest platou este atins mai devreme, ceea ce înseamnă cu 20 de ani înainte de pensie, după care se intră pe o tendință de scădere.
                     
                  
                     
                        28.
                     
                     
                        Pentru a reflecta o gamă largă de traiectorii posibile, furnizorul de PEPP poate utiliza un indice al salariilor reale pe baza unei ecuații cuadratice cu vârstă: salariu = a(max – vârstă)2 + b. Coeficientul „a” este preluat dintr-o distribuție uniformă cuprinsă între – 0,15 și 0,011, „max” este preluat dintr-o distribuție uniformă cuprinsă între 47 și 64 și corespunde vârstei la care salariile reale sunt la valoarea lor maximă, iar coeficientul b este determinat astfel încât indicele salarial să înceapă la 100 la vârsta de 25 de ani.
                     
                  
               Partea III. Metodologia de calcul al costurilor, inclusiv specificarea indicatorilor sintetici
            
            
                     
                        29.
                     
                     
                        În documentul cu informații-cheie privind PEPP, furnizorul de PEPP trebuie să prezinte costurile anuale totale, care includ toate costurile suportate și exigibile în termen de 12 luni, în termeni monetari și ca procentaj din proiecția capitalului acumulat după 12 luni. Dacă este necesar, aceste cuantumuri pot fi calculate ca fiind costurile anuale totale medii pe durata contractului privind PEPP. Calculul efectului compus al costurilor trebuie să aibă la bază o perioadă de acumulare de 40 de ani, pe baza unor contribuții lunare de 100 EUR și a proiecției capitalului acumulat conform scenariului celei mai bune estimări.
                     
                  
                     
                        30.
                     
                     
                        În informarea privind drepturile de pensie, furnizorul de PEPP trebuie să prezinte impactul estimat al costurilor asupra beneficiilor bazate pe PEPP finale utilizând abordarea „reducerea patrimoniului”. „Reducerea patrimoniului” se calculează ca diferența dintre proiecțiile economiilor acumulate la sfârșitul acumulării și proiecțiile economiilor acumulate la sfârșitul perioadei de acumulare într-un scenariu fără costuri. Diferența se prezintă în termeni monetari și procentuali în raport cu proiecțiile economiilor acumulate. Calculul are la bază nivelul contribuției personalizate a fiecărui participant la PEPP și scenariul celei mai bune estimări de la punctul 10.
                     
                  
               (1)  Brigo, D., Mercurio, F.: Interest Rate Models – Theory and Practice, Second Edition, Springer-Verlag Berlin Heidelberg, 2001, 2006.
            
               (2)  Damodaran, Aswath, Equity Risk Premiums: Determinants, Estimation and Implications – Ediția 2020 (5 martie 2020). NYU Stern School of Business.